Бонн

Бонн (; ) — яке аз шаҳрҳои қадимтарини Олмон, дар соҳили рӯди Райн.

Аз соли 1949 то 1990 пойтахти Ҷумҳурии Федеролии Олмон буд; то соли 1999 вазифаи маркази ҳукумати федералиро иҷро мекард. Имрӯз Бонн бо ҷойгирии 26 созмони СММ, қароргоҳҳои ширкати «Deutsche Telekom» ва «DHL Group», инчунин чанд вазоратхона ба унвони «шаҳри федеролӣ» маъруф аст. Аҳолии шаҳр 340 226 нафарро ташкил медиҳад (1 январи 2025).

 Таърих 
Дар асри 1 то м. дар ҷойи истеҳкоми ҳарбии легионерони румӣ (Кастра Боннезия) бунёд шудааст. Аз соли 1244 шаҳр. Аз соли 1815 дар ҳайати ПРусия. Солҳои 1949-91 пойтахти ҶФО буд. Бонн маркази маъмурию сиёсии муҳим аст. Баъди ба Берлин кӯчидани пойтахти Олмони муттаҳидшуда дар Бонн як қатор вазоратҳо ва дигар мақомоти олии федералӣ, созмонҳои байналмилалӣ, сафоратхонаҳо, консулгарии бисёр давлатҳо, намояндагиҳои ВАО боқӣ монданд.

 Иқтисод 
Дар Бонн корхонаҳои нассоҷӣ, электротехникӣ, фабрикаҳои истеҳсоли мебел барои идораҳо, маводди канселярӣ ва дастгоҳҳои табъу нашр фаъолият доранд. Соли 1990 Маркази илмӣ-таҳқиқотии аврупоии пешқадами «Сезар» таъсис ёфт. Дар Бонн хидматрасонии молиявӣ ва суғуртавӣ васеъ ривоҷ ёфтааст. Сайёҳӣ низ тараққӣ кардааст. Дар Бонн донишгоҳ (1777), академияи педагогӣ, қариб 20 Институти таҳқиқоти илмӣ, театрҳо, толорҳои консерт, консерватория, осорхонаи бадеии академӣ дар назди донишгоҳ, осорхонаи бостоншиносӣ, таърихи дақиқ, Осорхонаи инфиродии Людвиг ван Бетховен (дар Бонн таваллуд шудааст) ва боғи ботаникӣ мавҷуд аст. Аз ёдгорҳои меъморӣ Калисои ҷомеи романии Санкт-Кассиус-унд-Флоренсиус (асрҳои 12-13), Калисои готии Санкт-Ремигиус (асрҳои 13-14) боқӣ мондаанд. Бонн ҷойи баргузории конгрессҳо, анҷуманҳо, намоишгоҳҳои байналмилалӣ аст. Дар Бонн фестивалҳои байналмилалии санъати театрӣ, фестивали мусиқии Бетховен ва фестивали филмҳои беовоз баргузор мешаванд.

 Эзоҳ 

 Адабиёт 


 Пайвандҳо 
 Сомонаи расмии Бонн


Гурӯҳ:Собиқ пойтахтҳо
Гурӯҳ:Шаҳрҳои Райн-Вестфалени Шимолӣ
Гурӯҳ:Шаҳрҳо дар соҳили Райн
Гурӯҳ:Шаҳрҳои Олмон